Emgann Wagram

Emgann Wagram a dremenas eus ar 5 betek ar 6 a viz Gouhere 1809 e-kerzh Brezelioù Napoleon, e Deutsch-Wagram, neuze e Impalaeriezh Aostria. Enebiñ a reas ur gevredad savet tro-dro d'an armeoù gall, enni unvezioù eus Italia, Bavaria, Saks hag all, a-enep an arme aostrian. An trec'h a oa bet gant an Impalaer Napoleon, met koustus e voe evit al lu gall hag e harperien.

An arme aostrian a oa renet gant an arc'hdug Charlez, dug Teschen. Abalamour da zisoc'h an emgann e voe freuzet ar pempvet Kevredad, an emglev etre Aostria hag ar Rouantelezh-Unanet a-enep Bro-C'hall.

Gant 80 000 den kollet (lazhet, gloazet pe steuziet) en holl e voe gwadus emgann Wagram. Implijet e oa bet 1 000 pezh kanol hag o devoa tennet 180 000 bannadell war an dachenn-emgann kompez, ma oa un 300 000 bennak a soudarded. Sklaer eo e oa aet ar maout gant Napoleon, met ne oa ket deuet a-benn da implijout an trec'h-se evit an dazont. Ouzhpenn se, kolloù Aostria a oa tost heñvel ouzh re an nerzhioù gall ha kevredet.

An trec'h brasañ a oa bet a-fet spered, rak Aostria a oa bet tizhet don betek koll nerzh ha spi er stourm. Sinet e voe Emglev Schönbrunn a dennas ur c'hwec'hvedenn eus hollad annezidi an Impalaeriezh, gant lod tiriadoù. Mouget e voe Aostria gant ar c'holl douaroù-se en he holl harzoù betek Kampagn Alamagn 1813.

Wagram
Rummad:Istor Europa
Rummad:Istor Bro-C'hall
Rummad:Impalaeriezh c'hall kentañ
Rummad:Emgannoù Aostria
Rummad:Emgannoù Bro-C'hall
Rummad:Emgannoù 1809
rummad:Emgannoù an XIXvet kantved‎